  Виталий Пронин 3-тӥ-7-тӥ пӧсьтолэзе Сарапул ёросысь «Нечкино» курортын ортчоз ӟуч культуралы сӥзем «Высокий берег» форум (0+). Фото: "Центр Ремесел и Туризма "Высокий берег" огинлэн "ВКонтакте" бамысьтызФорум Удмуртиын 8-тӥзэ ортче, туэ сое радъяло Президентлэн грантъёсыныз фонд юрттэмен. Сарапул ёросысь киужъёсъя но туризмъя «Высокий берег» центрлэн директорез Ирина Третьякова пусъе: та форум шулдыръяськон понна гинэ чакламын ӧвӧл, со ӟуч культураез утись огазеяськонъёслы дэмен ужаны юрттэ. Со сяна, форумын наукалы но инты вань. Кылсярысь, 4-тӥ июле ортчоз Волга но Кама шуръёс вискын улӥсь ӟучъёслэсь культуразылы, сям-йылолъёссылы сӥзем научно-практической конференция. Отчы вуозы Ижысь, Казаньысь, Пермьысь, Москваысь, Санкт-Петербургысь тодосчиос. Та нуналэ ик усьтозы ӟуч сям-йылолъёслы сӥзем бадӟым адӟытонэз. Озьы ик этнографилы сӥзем нунал ортчоз. Экспедициен поталозы 4 ёросэ: Камбаркае, Киясае, Сарапулэ но Увае. Форумын калыкез шулдыртон сярысь но уг вунэто. Россиысь пӧртэм улосъёсысь пӧртэм ӟуч кырӟанъёсын, эктонъёсын тодматыны вуозы трос коллективъёс. Пермь улосысь старообрядецъёслэсь культуразэс утись ансамбль пыриське. Форумлэн ужаз Удмуртиысь 6 коллектив люкаськиз. Нош 6-тӥ июле, гала-концерт дыръя, элькунысьтымы 30 пала коллективъёс кырӟалозы-вералозы. Форуме туристъёсты но витё. Соос понна радъямын палаткаосын гурт, ярмаркаос, ӵошатсконъёс, шудонъёс, тылскем дорын ӝытъёс ортчо. Удмуртиысь культурая министр Владимир Соловьёв пусъе: Удмуртиын пӧртэм калыкъёслэн культураоссы оградын азинскыны кулэ. В. Соловьёв верамъя, макем бадӟым инты удмуртъёс понна Гербер шулдыръяськон басьтэ, сокем элькунысьтымы ӟуч огазеяськонъёс, ӟуч культураез утьыны тыршисьёс дунъяло «Высокий берегез». Анастасия Шумилова  